Oʻzbekiston Respublikasi Axborot texnologiyalari va kommunikatsiyalarini rivojlantirish vazirligining Axborot xavfsizligi va jamoat tartibini taʼminlashga koʻmaklashish markazi faoliyatini tashkil etish chora-tadbirlari toʻgʻrisida
(resolution, 2023-09-28)

Oʻzbekiston Respublikasi Prezidentining “Axborot-kommunikatsiya texnologiyalari sohasidagi loyihalarni boshqarish tizimini yanada takomillashtirish chora-tadbirlari toʻgʻrisida” 2017-yil 29-avgustdagi PQ-3245-son qarorini bajarish yuzasidan hamda zamonaviy texnologiyalardan foydalangan holda axborot va jamoat xavfsizligi, shuningdek huquq-tartibotni taʼminlashga qaratilgan chora-tadbirlarni kuchaytirish, “Xavfsiz shahar” yagona apparat-dasturiy kompleksini yaratish loyihasining oʻz vaqtida va sifatli amalga oshirilishini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligining Axborot xavfsizligini taʼminlash markazi Oʻzbekiston Respublikasi Axborot texnologiyalari va kommunikatsiyalarini rivojlantirish vazirligining Axborot xavfsizligi va jamoat tartibini taʼminlashga koʻmaklashish markazi (keyingi oʻrinlarda Markaz deb ataladi) etib qayta tashkil etilganligi maʼlumot uchun qabul qilinsin. 2. Quyidagilar Markazning asosiy vazifalari va faoliyati yoʻnalishlari etib belgilansin: axborot xavfsizligiga hozirgi vaqtdagi tahdidlar toʻgʻrisidagi maʼlumotlarni yigʻish, tahlil qilish va toʻplash, davlat organlari axborot tizimlari, resurslari va maʼlumotlar bazalariga noqonuniy kirib olish holatlarining oldini olishni taʼminlaydigan samarali tashkiliy va dasturiy-texnik yechimlarni operativ qabul qilish boʻyicha tavsiyalar va takliflar ishlab chiqish; axborot-kommunikatsiya texnologiyalaridan foydalanish sohasida huquqbuzarliklarning oldini olish masalalari boʻyicha davlat organlari va boshqa tashkilotlarning faoliyatini muvofiqlashtirish; qonun buzuvchilarni tahlil qilish, identifikatsiyalashda, axborotlar makonidagi ruxsatsiz yoxud buzuvchi harakatlarni amalga oshirishda foydalaniladigan metodlar va vositalarni tahlil qilishda telekommunikatsiyalar tarmoqlarining operatorlari va provayderlari, huquqni muhofaza qilish organlari bilan hamkorlik qilish; amaldagi qonun hujjatlariga muvofiq axborotlashtirish obyektlarini attestatsiyadan oʻtkazish; davlat organlariga axborot tizimlari va resurslari axborot xavfsizligi siyosatini ishlab chiqish va amalga oshirishda koʻmaklashish; davlat axborot tizimlari, resurslari va maʼlumotlar bazalarining, shuningdek Internet tarmogʻi milliy segmentining axborot xavfsizligini taʼminlash sohasidagi normativ-huquqiy bazani takomillashtirish boʻyicha takliflar ishlab chiqish; Internetning milliy foydalanuvchilarini Internet tarmogʻi milliy segmentida axborot xavfsizligiga paydo boʻlayotgan tahdidlar toʻgʻrisida oʻz vaqtida xabardor qilish, shuningdek axborotlarni muhofaza qilish boʻyicha maslahat xizmatlari koʻrsatish; Jamoat xavfsizligi va huquq-tartibotni taʼminlash tizimini toʻlaqonli tashkil etish maqsadida “Xavfsiz shahar” yagona apparat-dasturiy kompleksini ichki ishlar organlari, davlat organlari va boshqa tashkilotlarning axborot tizimlari hamda “Elektron hukumat” tizimlariga integratsiya qilinishi sharti bilan yaratish; “Xavfsiz shahar” yagona apparat-dasturiy kompleksini yaratish va keyinchalik uni butun respublika hududi boʻyicha joriy etish konsepsiyasini ishlab chiqish; jamoat xavfsizligi va huquq-tartibotni taʼminlash sohasida faoliyatning samaradorligi va tezkorligini oshirish uchun yagona navbatchi-dispetcherlik xizmati va maʼlumotlarni qayta ishlash markazlarini tashkil etish; manfaatdor vazirliklar va idoralar bilan birgalikda yangi texnologiyalardan foydalangan holda jamoat xavfsizligi va huquq-tartibotni taʼminlash sohasida tegishli qonun va normativ-huquqiy hujjatlar, davlat standartlari hamda qoidalarni ishlab chiqish; belgilangan vazifalarga muvofiq axborot xavfsizligi va jamoat huquq-tartibotini profilaktika qilish va taʼminlash sohasida xalqaro hamkorlikni tashkil qilish. 3. Markaz xodimlarining cheklangan umumiy soni 256 nafar, shu jumladan boshqaruv xodimlari soni 49 nafar boʻlgan tuzilmasi 1-ilovaga muvofiq tasdiqlansin. 4. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligiga Markaz tuzilmasiga Oʻzbekiston Respublikasi Vazirlar Mahkamasi bilan kelishgan holda oʻzgartirishlar kiritish huquqi berilsin. 5. Belgilansinki: Markaz faoliyatini moliyalashtirish, xodimlarining ish haqi va qoʻshimcha ragʻbatlantirish fondi hamda moddiy-texnik taʼminoti “Xavfsiz shahar” yagona apparat-dasturiy kompleks orqali aniqlangan tartibbuzarliklar uchun jarimalarni toʻlashdan tushadigan mablagʻlarning oʻn foizi miqdorida boʻlgan mablagʻlar hisobiga, yetmagan qismi boʻyicha esa — Axborot-kommunikatsiya texnologiyalarini rivojlantirish fondi mablagʻlari hisobiga amalga oshiriladi; 6. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi belgilangan tartibda: bir oy muddatda Markaz ustavining ishlab chiqilishini va tasdiqlanishini hamda davlat roʻyxatidan oʻtkazilishini taʼminlasin; Markazni malakali mutaxassislar bilan butlash hamda uning moddiy-texnik bazasini mustahkamlash choralarini koʻrsin; Oʻzbekiston Respublikasi Moliya vazirligi bilan kelishgan holda Markaz xodimlarini moddiy ragʻbatlantirish toʻgʻrisidagi nizomni tasdiqlasin. 7. Markazga “Xavfsiz shahar” yagona apparat-dasturiy kompleksini yaratish loyihasini amalga oshirishni muvofiqlashtirish boʻyicha komissiyaning ishchi organi funksiyalari yuklansin. 8. Oʻzbekiston Respublikasi Hukumatining 2-ilovaga muvofiq ayrim qarorlariga oʻzgartirishlar kiritilsin. 9. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi, Adliya vazirligi boshqa manfaatdor vazirliklar va idoralar bilan birgalikda ikki oy muddatda oʻz idoraviy normativ-huquqiy hujjatlarini ushbu qarorga muvofiqlashtirsinlar. 10. Mazkur qarorning bajarilishini nazorat qilish Oʻzbekiston Respublikasi Axborot texnologiyalari va kommunikatsiyalarini rivojlantirish vaziri vazifasini bajaruvchi Sh.X. Shermatov zimmasiga hamda Oʻzbekiston Respublikasi Vazirlar Mahkamasining Axborot tizimlari va telekommunikatsiyalar masalalari axborot-tahlil departamentiga yuklansin. 2. Vazirlar Mahkamasining 2014-yil 23-apreldagi 102-son qarori (Oʻzbekiston Respublikasi QT, 2014-y., 4-son, 38-modda) bilan tasdiqlangan Davlat va xoʻjalik boshqaruvi, mahalliy davlat hokimiyati organlari faoliyatida axborot-kommunikatsiya texnologiyalarini joriy qilish va rivojlantirishning holatini oʻrganish tartibi toʻgʻrisidagi nizom 8-bandining uchinchi xatboshidagi “Axborot xavfsizligini taʼminlash markazi” soʻzlari “Axborot xavfsizligi va jamoat tartibini taʼminlashga koʻmaklashish markazi” soʻzlari bilan almashtirilsin. 4. Vazirlar Mahkamasining 2016-yil 12-avgustdagi 262-son qarori (Oʻzbekiston Respublikasi QT, 2016-y., 8-son, 78-modda) bilan tasdiqlangan Elektron hukumatning idoralararo maʼlumotlar uzatish tarmogʻini tashkil etish va undan samarali foydalanishni taʼminlash boʻyicha tadbirlar rejasining 10, 12, 14-bandlari “Masʼul ijrochilar” ustunidagi “Axborot xavfsizligini taʼminlash markazi” soʻzlari chiqarib tashlansin.